Document ID: 32005D0715

KOMISJONI OTSUS,
10. oktoober 2005,
millega määratakse kindlaks liikmesriikide lõplikud eraldised teatava arvu hektarite jaoks 2005. eelarveaastaks viinamarjaistanduste ümberkorraldamiseks ja muutmiseks nõukogu määruse (EÜ) nr 1493/1999 alusel
(teatavaks tehtud numbri K(2005) 3737 all)
(Ainult hispaania-, tšehhi-, saksa-, kreeka-, inglis-, prantsus-, itaalia-, ungari-, portugali-, slovaki- ja sloveenikeelne tekst on autentne)
(2005/715/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. mai 1999. aasta määrust (EÜ) nr 1493/1999 veinituru ühise korralduse kohta, (1) eriti selle artikli 14 lõiget 2,
ning arvestades järgmist:
(1)
Viinamarjaistanduste ümberkorraldamise ja muutmise eeskirjad on sätestatud määruses (EÜ) nr 1493/1999 ja komisjoni 31. mai 2000. aasta määruses (EÜ) nr 1227/2000, milles sätestatakse veinituru ühist korraldust käsitleva nõukogu määruse (EÜ) nr 1493/1999 üksikasjalikud rakenduseeskirjad eelkõige seoses tootmisvõimsusega. (2)
(2)
Finantsplaneerimise ning määruses (EÜ) nr 1227/2000 sätestatud ümberkorraldamise ja muutmise kava rahastamises osalemise üksikasjalike eeskirjadega nähakse ette, et viited teatavale eelarveaastale on viited liikmesriikide poolt 16. oktoobrist kuni järgmise aasta 15. oktoobrini tehtud tegelikele maksetele.
(3)
Vastavalt määruse (EÜ) nr 1493/1999 artikli 14 lõikele 1 teeb komisjon eraldiste iga-aastase suunava jaotuse liikmesriikide vahel objektiivsete kriteeriumide alusel, milles võetakse arvesse eriolukordi ja -vajadusi ning jõupingutusi, mida tuleb teha kava eesmärke silmas pidades.
(4)
Komisjon määras eraldiste suunava jaotuse 2004/2005. veiniaastaks otsusega 2004/687/EÜ. (3)
(5)
Määruse (EÜ) nr 1227/2000 artikli 17 lõigete 1 ja 3 alusel piirduvad liikmesriikide tehtud ja tõendatud kulud summaga, mis on neile eraldatud otsuse 2004/687/EÜ kohaselt. 2005. eelarveaastal ei kohaldata seda piirangut ühegi liikmesriigi suhtes.
(6)
Vastavalt artikli 17 lõikele 4 kohaldatakse trahvi, kui liikmesriigi tegelikud kulutused hektari kohta ületavad otsuses 2004/687/EÜ ettenähtud määra. Sel aastal kohaldatakse trahvi Luksemburgi suhtes 289 euro ulatuses.
(7)
Vastavalt määruse (EÜ) nr 1227/2000 artikli 16 lõike 1 punktile c võivad liikmesriigid esitada lisataotluse jooksval eelarveaastal. Nii toimisid Saksamaa, Hispaania, Prantsusmaa, Itaalia, Austria ja Portugal.
(8)
Vastavalt määruse (EÜ) nr 1227/2000 artikli 17 lõikele 9 võivad liikmesriigid, kellele 2005. eelarveaasta on esimene ümberkorraldamise ja muutmise kava rakendamise aasta, esitada lisataotluse 90 % ulatuses neile otsuse 2004/687/EÜ alusel määratud eraldisest. Nimetatud sätet kohaldatakse Tšehhi Vabariigi, Ungari, Malta ja Slovakkia suhtes.
(9)
Vastavalt määruse (EÜ) 1227/2000 artikli 17 lõikele 3 võetakse nimetatud määruse artikli 16 lõike 1 punkti c alusel esitatud taotlusi vastu proportsionaalselt nende liikmesriikide puhul, kes on esialgsed eraldised ära kulutanud, kasutades olemasolevaid eraldisi, mis on saadud, lahutades vastavalt nimetatud määruse artikli 16 lõike 1 punktidele a ja b teatatud ja vajaduse korral artikli 17 lõigete 1 ja 3 alusel korrigeeritud summa ning sama määruse artikli 17 lõike 9 alusel teatatud ja vastuvõetud summa liikmesriikidele eraldatud kogusummast. 2005. eelarveaastal kohaldatakse seda sätet Saksamaa, Hispaania, Prantsusmaa, Itaalia, Austria ja Portugali suhtes,
ON VASTU VÕTNUD KÄESOLEVA OTSUSE:
Artikkel 1
Liikmesriikide lõplikud eraldised teatava arvu hektarite jaoks 2004/2005. veiniaastaks 2005. majandusaastal viinamarjaistanduste ümberkujundamiseks ja muutmiseks määruse (EÜ) nr 1493/1999 alusel sätestatakse käesoleva otsuse lisas.
Artikkel 2
Käesolev otsus on adresseeritud Tšehhi Vabariigile, Saksamaa Liitvabariigile, Kreeka Vabariigile, Hispaania Kuningriigile, Prantsuse Vabariigile, Itaalia Vabariigile, Küprose Vabariigile, Luksemburgi Suurhertsogiriigile, Ungari Vabariigile, Malta Vabariigile, Austria Vabariigile, Portugali Vabariigile, Sloveenia Vabariigile ja Slovakkia Vabariigile.
Brüssel, 10. oktoober 2005

Labels: 18
19
6